Ахәыҷбаҳча «Аччаҧшь» аартра мҩаҧган аҳабла ҿыц аҿы, ҧхынгәы 14 рзы, Аҟәа
Уи амш аҽны ахәыҷбаҳча иаҭааит аҧыза министр А.А.Амқәаб, Аҟәа ақалақь ахада А.Р.Ҳаразиа, аҵарадырреи, аҭҵаарадырраеи рминистр А.П.Какоба, Аҟәа ақалақь ахада ихаҭыҧуаҩ, аҵара аусбарҭа аиҳабы Л.Р.Адлеиба, аспециалист хадацәа, ауаажәлар рхаҭарнакцәеи, аҭаацәеи.
Лиудмила Адлеиба лықәгылараҿы ирыдрныҳәалеит уажәраанӡа иззыҧшыз ҭаӡарала егьырҭ ахәыҷбаҳчақәа иреиҳау ахәыҷтәы баҳча аартра. Ҩ-еихагылак змоу ахәыҷбаҳча еиқәыршәоуп иахьатәи аамҭа иақәшәо аҩнымаҭәала. Уи иаднакылоит 250-ҩык ахәыҷқәа рҟынӡа.
Ахәыҷқәеи аҭаацәеи аусзуҩцәеи ирыдиныҳәалеит аҵара аусбарҭеи аҵарадырреи рминсирт А.П.Какоба. Уи иазгәеиҭеит аҵара аҳаблаҿы инхо ауааҧсыра рзы ари ахәыҷбаҳча аҵак ду шамоу. Иара иажәақәа рыла ахәыҷбаҳча еиҭашьақәыргылоуп иахьатәи аамҭа аҭахрақәа инарықәыршәаны. Иҭабуп ҳәа реиҳәеит Урыстәыла ацҳаражәҳәаҩ, иара убас аргылаҩцәа. Аминистр агәыӷра ааирҧшит ари ахәыҷбаҳчаҿы ахәыҷқәа ахылаҧшра бзиа шроуа ала, нас ашкол аҿы ирыхәаша адаррақәа шышьҭырҵаауа.
Ахәыҷбаҳча «Аччаҧшь» шьақәгылоуп 11 гәыҧ рыла, урҭ рахьтә 8-аҧсуа гәыҧқәокәоуп, 3-аурыс. Еиқәыршәоуп амедицинатә кабинет, алагопеди апсихологи рзы ауада. Иҟоуп азалқәа 3 амузыкеи абҩарҵыреи рзы. Ауадақәа зегьы дарадара иеҟәыҭхоуп, ирымоуп ашьҭаларҭа ҭыҧқәа, ашьашьмаҭра, ахәыҷқәа рхы-рҿы ахьырыӡәӡәаша. Иҟоуп ахәыҟаҵарҭа ду. Ахәыҷбаҳчаҿы хазы еиҿкаауп амаҭәаӡәӡәарҭа, аӡымҩаҧгарҭа, арҧхаратә ҭыҧ.
Ашҭа даара иманшәалоуп, ӡынгьы-ҧхынгьы имҩаҧугалар ауеит еиуеиҧшым ахәмаррақәа.
Аныҳәа иазкны егьырҭ ахәыҷбаҳчақәа рҟынтәи иқәгылеит ахәыҷқәа.
Ишаҧу еиҧш, иҧҟан ацаха ҟаҧшь. Асасцәа идырбан ахәыҷқәа рзы иаҧҵоу аҭагылазаашьақәа.
Ахәыҷбаҳча аартра даараӡа иеигәырӷьеит ахәыҷқәеи урҭ рҭаацәеи.